དཔེར་ན།འཇིགས་མེད་གླིང་པས་མཛད་པའི་རྙིང་རྒྱུད་དཀར་ཆག་གི་དགེ་རྩ་བྱང་ཆུབ་ཏུ་བསྔོ་བའི་སྐབས་སུ།དེ་སྐད་དུ་བློ་གྲོས་རྒྱ་མཚོས་ཞུས་པར།ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང་།།རྒྱ་མཚོ་མ་ཟད་བར་དུ་དེ་མི་ཟད།།དེ་བཞིན་བྱང་ཆུབ་ཡོངས་བསྔོའི་དགེ་བ་ཡང་།།བྱང་ཆུབ་མ་ཐོབ་བར་དུ་དེ་མི་འཛད།།ཅེས་པ་དང་ཚུལ་མཐུན་པ་བློ་གྲོས་མི་ཟད་པའི་མདོར་ཡང་འབྱུང་བ་ཡིན་ནོ།།ཞེས་གསུངས་ཡོད་པ་ལྟ་བུ་སྟེ།བློ་གྲོས་རྒྱ་མཚོས་ཞུས་པར་ལུང་ཚིག་དེ་མེད་པ་གོང་དུ་བརྗོད་པ་ལྟར་ཡིན་ལ།འོན་ཀྱང་།བློ་གྲོས་མི་ཟད་པས་བསྟན་པ་ཞེས་བྱ་བའི་མདོར་དེ་དང་ཚུལ་མཐུན་པར་བྱུང་བ་ཤིན་ཏུ་བདེན།མདོ་དེ་ཉིད་ལས།སྡེ་པར་བཀའ་འགྱུར།མདོ་སྡེ།༼མ༽ལྡེབ་༡༠༧ཉིན་ཕྲེང་༡པ་བཙུན་པ་ཤ་ར་དྭ་ཏིའི་བུ།འདི་ལྟ་སྟེ་དཔེར་ན།ཆུའི་ཐིགས་པ་རྒྱ་མཚོ་ཆེན་པོར་ལྟུང་བ་ནི་བསྐལ་པས་མ་བསྲེགས་ཀྱི་བར་དུ་བར་མ་དོར་ཡོངས་སུ་ཟད་པའམ།གཏུགས་པར་མི་འགྱུར་རོ།།དེ་བཞིན་དུ་བྱང་ཆུབ་ཏུ་ཡོངས་སུ་བསྔོས་པའི་དགེ་བའི་རྩ་བ་ཡང་བྱང་ཆུབ་ཀྱི་སྙིང་པོ་ལ་མ་འདུག་གི་བར་དུ་བར་མ་དོར་ཡོངས་སུ་ཟད་པའམ།གཏུགས་པར་འགྱུར་བ་གང་ཡང་མེད་དོ།།ཞེས་གསུངས་ཡོད་དོ།།